DEĊIŻJONI TAL-KUMMISSJONI
tal-5 ta’ Ottubru 2009
li tħassar id-Direttiva 2009/124/KE li temenda l-Anness I tad-Direttiva 2002/32/KE tal-Parlament Ewropew u tal-Kunsill dwar il-livelli massimi tal-arseniku, it-teobromina, id-Datura sp., ir-Ricinus communis L., il-Croton tiglium L. u l-Abrus precatorius L.
(notifikata bid-dokument numru C(2009) 7705)
(Test b’relevanza għaż-ŻEE)
(2009/738/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 1999/468/KE tat-28 ta' Ġunju 1999 li tipprovdi l-proċeduri għall-eżerċizzju tas-setgħat tal-implimentazzjoni konferiti fuq il-Kummissjoni (1), u b'mod partikolari l-Artikolu 5a tagħha,
Wara li kkunsidrat id-Direttiva 2002/32/KE tal-Parlament Ewropew u tal-Kunsill tas-7 ta’ Mejju 2002 dwar sustanzi mhux mixtieqa fl-għalf tal-annimali (2), u b'mod partikolari l-Artikolu 11(3) tagħha,
Billi:
(1)
L-Artikolu 8 tad-Direttiva 2002/32/KE jistipula li l-miżuri li jadattaw l-Anness I għal din id-Direttiva huma mfassla biex jemendaw elementi mhux essenzjali ta’ din id-Direttiva u għandhom għalhekk jiġu adottati skont il-proċedura regolatorja bi skrutinju kif imsemmi fl-Artikolu 11(3) tagħha.
(2)
L-Artikolu 5a tad-Deċiżjoni 1999/468/KE jistipula li l-abbozz tal-miżuri għandu jitressaq għall-iskrutinju mill-Parlament Ewropew u mill-Kunsill u li l-perjodu ta' skrutinju għandu jkun ta' tliet xhur mid-data ta' meta dawn ikunu ġew referuti lilhom.
(3)
L-abbozz tad-Direttiva tal-Kummissjoni li temenda l-Anness I tad-Direttiva 2002/32/KE tal-Parlament Ewropew u tal-Kunsill dwar il-livelli massimi tal-arseniku, it-teobromina, id-Datura sp., ir-Ricinus communis L., il-Croton tiglium L. u l-Abrus precatorius L. ġie rreferut lill-Parlament Ewropew u lill-Kunsill fit-28 ta’ Lulju 2009.
(4)
Id-Direttiva tal-Kummissjoni 2009/124/KE tal-25 ta’ Settembru 2009 li temenda l-Anness I tad-Direttiva 2002/32/KE tal-Parlament Ewropew u tal-Kunsill dwar il-livelli massimi tal-arseniku, it-teobromina, id-Datura sp., ir-Ricinus communis L., il-Croton tiglium L. u l-Abrus precatorius L. (3) ġiet adottata bi żball qabel l-iskadenza tal-perjodu ta’ skrutinju.
(5)
Huwa għalhekk xieraq li d-Direttiva 2009/124/KE titħassar mingħajr dewmien,
ADOTTAT DIN ID-DEĊIŻJONI:
Artikolu 1
Id-Direttiva 2009/124/KE hija imħassra.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, il-5 ta’ Ottubru 2009.